கோவை மத்திய சிறையில் 25 ஆண்டுகளாகத் தண்டனை அனுபவித்து வருகிறார் 'சந்தனக் கடத்தல்' வீரப்பனின் அண்ணன் மாதையன். 1987-ம் ஆண்டு, சத்தியமங்கலம் வனப்பகுதியில் சிதம்பரநாதன் என்கிற வனச்சரகர், வீரப்பன் மற்றும் அவருடைய கூட்டாளிகளால் சுட்டுக்கொல்லப்பட்டார். இந்த வழக்கில் கைது செய்யப்பட்டு விசாரணைக் கைதியாகச் சிறையில் அடைக்கப்பட்டவர்களுள் வீரப்பனின் அண்ணன் மாதையனும் ஒருவர். இந்தவழக்கில் மாதப்பனுக்கு ஆயுள் தண்டனை விதிக்கப்பட்டு கடந்த 20 ஆண்டுகளுக்கும் மேலாகக் கோவை சிறையில் இருந்துவருகிறார். 70 வயதைக் கடந்த மாதையனுக்கு இன்று அதிகாலை சிறையில் திடீரென்று மூச்சுத்திணறல் ஏற்பட்டது. இதைத்தொடர்ந்து உடனடியாக அவர் கோவை அரசு மருத்துவனையில் அனுமதிக்கப்பட்டார். அவருக்கு தொடர்ந்து சிகிச்சை அளிக்கப்பட்டுவருகிறது. பயப்படும்படியாக ஒன்றுமில்லை என்று மருத்துவர்கள் தெரிவித்துள்ளனர்.